KLIK HIER om die volledige uitspraak te lees. Waarnemende regter Bert Bam het Maandag sy uitspraak in die sogenaamde 'Modimolle-monster'-saak in die Pretoriase hooggeregshof begin lewer.
Bam het Kotze en een van sy medebeskuldigdes, Andries Sithole, skuldig bevind aan die moord op Ina Bonnette se seun, Conrad.
Kotze, Sithole, Pieta Mohlane en Sello Mphaka staan tereg op die moord van Conrad Bonnette (19) en die ontvoering, herhaaldelike verkragting en poging tot moord op Ina Bonnette in Kotze se huis in Modimolle op 3 Januarie 2012.
Kotze het skuld ontken en aangevoer hy kan strafregtelik nie vir sy dade aanspreeklik gehou word nie. Sithole, Mohlane en Mphaka het aangevoer Kotze het hulle met 'n vuurwapen gedreig as hulle nie sou saamwerk nie.
Bam het vroeër bevind Bonnette is 'n geloofwaardige getuie. "Dit is nie vreemd dat sy soms onseker was oor die gebeure nie," het hy gesê.
Bam sê Bonnette is deur drie ervare prokureurs ondervra. "Dit moes traumaties en pynvol gewees het vir haar. Sy is maar net 'n mens. Enigiemand maak foute." Hy sê dit is nie ongewoon vir 'n getuie, wat so emosioneel is soos Bonnette, om soms onseker te wees nie. Hy sê sy was nie 'n perfekte getuie nie, en dit is nie realisties om te dink dat só 'n persoon bestaan nie.
Volgens Bam is een van die talle voorbeelde van haar geloofwaardige getuienis dat sy byvoorbeeld ná die verkragting een van Kotze se beskuldigdes "met haar oë gesmeek het" om haar te help. "Dit is onwaarskynlik dat enige getuie so iets sou uitdink."